A Tanács 1804/98/EK rendelete

(1998. augusztus 14.)

a kukoricakeményítő-gyártás 23031019 és 23099020 KN-kód alá tartozó maradékaira alkalmazandó autonóm vám létrehozásáról, valamint az Amerikai Egyesült Államokból származó, a kukoricakeményítő-gyártás 23031019 és 23099020 KN-kód alá tartozó maradékainak (kukoricasikér-takarmány) behozatalára vonatkozó vámkontingens bevezetéséről

AZ EURÓPAI KÖZÖSSÉGEK TANÁCSA,

tekintettel az Európai Közösséget létrehozó szerződésre és különösen annak 113. cikkére,

tekintettel a Bizottság javaslatára,

mivel az Amerikai Egyesült Államok elhatározta, hogy védintézkedést vezet be a búzasikér, többek között a Közösségből történő behozatalának mennyiségi korlátozása formájában 1998. június 1-től kezdődően;

mivel ez az intézkedés jelentős érdeksérelemmel jár az érintett közösségi termelőkre nézve, valamint kérdésessé teszi a WTO-megállapodásokból származó engedmények és kötelezettségek egyensúlyát; mivel a kontingens jelentősen korlátozza a búzasikér Amerikai Egyesült Államokba történő közösségi kivitelét, annak évente legalább 13,65 millió ECU veszteséget okozva;

mivel az Amerikai Egyesült Államok és a Közösség között a biztosítékokról szóló WTO-megállapodás 12. cikkével összhangban megtartott konzultációk nem eredményeztek kielégítő megoldást;

mivel a biztosítékokról szóló WTO-megállapodás 8. cikkének (2) bekezdése szerint bármelyik érintett exportáló tagnak joga van felfüggeszteni az alapvetően egyenértékű engedmények vagy egyéb kötelezettségek alkalmazását, feltéve, hogy azt az Árukereskedelmi Tanács nem helyteleníti;

mivel az alapvetően egyenértékű kereskedelmi engedmények felfüggesztését ugyanazon ágazatra vonatkozóan kell alkalmazni; mivel a kukoricakeményítő-gyártás 23031019 és 23099020 KN-kód alá tartozó maradékai (kukoricasikér-takarmány) mezőgazdasági termékek;

mivel az Amerikai Egyesült Államokból a Közösségbe évente behozott 2730000 tonna, a kukoricakeményítő-gyártás 23031019 és 23099020 KN-kód alá tartozó maradékaira (kukoricasikér-takarmány) bevezetett 5 ECU/tonna mértékű vámkontingens alapvetően egyenértékű kereskedelmi engedményt jelent; mivel autonóm vámot kell létrehozni a kontingens betartásának biztosítására;

mivel a Közösség 1998. július 29-én írásos értesítést küldött erről a felfüggesztésről az Árukereskedelmi Tanácsnak; mivel az Árukereskedelmi Tanács a biztosítékokról szóló WTO-megállapodás 8. cikkének (2) bekezdésében előírt 30 napon belül nem emelt kifogást a felfüggesztés ellen;

mivel ez a rendelet nem sérti az Amerikai Egyesült Államok által alkalmazott védintézkedésnek a WTO-megállapodásokkal való összeegyeztethetőségét; mivel a biztosítékokról szóló WTO-megállapodás 8. cikkének (2) és (3) bekezdése szerint a felfüggesztést 2001. június 1-től kell alkalmazni mindaddig, amíg az Amerikai Egyesült Államok a védintézkedést fel nem oldja; mivel a felfüggesztést azonnal alkalmazni kell, amint a WTO Vitarendező Testülete döntést hoz arról, hogy az Amerikai Egyesült Államok védintézkedése összeférhetetlen a WTO-megállapodásokkal;

mivel ezt a rendeletet felül kell vizsgálni a fejlemények figyelembevételével, különösen az Amerikai Egyesült Államok búzasikér piacára vonatkozóan;

mivel e rendelet alkalmazásának részletes szabályait a gabonafélék piacának közös szervezéséről szóló, 1992. június 30-i 1766/92/EGK tanácsi rendelet [1] 23. cikkének megfelelően kell elfogadni,

ELFOGADTA EZT A RENDELETET:

1. cikk

(1) A kukoricakeményítő-gyártás 23031019 és 23099020 KN-kód alá tartozó maradékai esetében alkalmazandó autonóm vám 50 ECU/tonna.

(2) Az Amerikai Egyesült Államokból származó, a kukoricakeményítő-gyártás 23031019 és 23099020 KN-kód alá tartozó maradékai (kukoricasikér-takarmány) nem tartoznak a szokásos vámtétel hatálya alá.

2. cikk

(1) Az Amerikai Egyesült Államokból a Közösségbe behozott 2730000 tonna mennyiségű, a kukoricakeményítő-gyártás 23031019 és 23099020 KN-kód alá tartozó maradékaira (kukoricasikér-takarmány) vonatkozóan a június 1-jétől május 31-ig tartó időszakra vonatkozó éves vámkontingens kerül megnyitásra.

(2) A kontingensen belül alkalmazandó vámtétel 5 ECU/tonna.

3. cikk

Az 1. cikkben említett termékek szabad forgalomba hozatala a származási helyük igazolásától tehető függővé.

4. cikk

A Bizottság az 5. cikkben említett eljárás szerint azonnal elfogadja a vámmentesség visszaállításához szükséges szabályokat, amint az Amerikai Egyesült Államokból származó, a kukoricakeményítő-gyártás 23031019 és 23099020 KN-kód alá tartozó maradékaiból (kukoricasikér-takarmány) 2730000 tonna behozatala megtörtént.

5. cikk

A Bizottság az 1766/92/EGK rendelet 23. cikkében megállapított eljárással összhangban elfogadja az e rendelet alkalmazására vonatkozó részletes szabályokat.

6. cikk

E rendelet bármilyen szükséges módosítását az 5. cikkben említett eljárással összhangban kell elfogadni.

7. cikk

(1) Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

(2) Rendelkezéseit:

- 2001. június 1-jétől, vagy

- a WTO Vitarendező Testületének az Amerikai Egyesült Államok védintézkedésének a WTO-megállapodásokkal való összeférhetetlen voltáról szóló döntését követő ötödik naptól

kell alkalmazni attól függően, hogy melyik esemény a korábbi, illetve addig, amíg az Amerikai Egyesült Államok védőintézkedését fel nem oldják. Az utóbbi esetben a Bizottság az Európai Közösségek Hivatalos Lapjában közzétesz egy értesítést a WTO Vitarendezési Testülete döntésének dátumáról.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1998. augusztus 14-én.

a Tanács részéről

az elnök

W. Schüssel

[1] HL L 181., 1992.7.1., 21. o. A legutóbb a 923/96/EK bizottsági rendelettel (HL L 126., 1996.5.24., 37. o.) módosított rendelet.

--------------------------------------------------